**Dezleagă-mi integrama cămăşilor de forţă**

*Relu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-ai luat papucii de casă

desculţ pe gresia rece şi murdară

te văd crescând din crăpăturile ei

încerc să te smulg

ţi-ai prins adânc rădăcinile în chitul de rosturi

ce lung mi-a crescut părul în palme

păcătoşii îmi aruncă bucăţi de faianţă în cap

cioc

cioc

balamalele la uşă bat să le deschid

ţeava caloriferului strigă la mine

şoaptele mele exilate pe toarta cercelului îţi spun:

joacă-ţi şotronul cu runele mele

dar...

scoate-mi câinele de sub roţile camionului

dezleagă-mi integrama cămăşilor de forţă

şi

te voi iubi